钦定古今图书集成/明伦汇编/闺媛典/第175卷 > 杨兆公妻何氏
## 钦定古今图书集成/明伦汇编/闺媛典/第175卷 > 杨兆公妻何氏

按《香山县志》：何氏，庠生杨兆公妻，小榄罗涌人。生而
聪慧，数岁能诵诗，及长通《内则》《女诫》诸书。年十九归
兆公，事翁姑，动止有仪，吐词有章，姑姊妹戚属咸师
焉。久之无出，出奁金为夫买妾。后夫病肺垂危，谓何？
曰：“吾命在旦晚，倘死如尔舅姑何？”何曰：“妾幼读礼仪，
颇明大义，倘见背，理无独存。然妾有身四月矣，闻之”
古人曰：“仁者必有后；如其不然，相从泉下耳。”兆公亡
阅六月而子晋生。何氏鞠之入小学，经传句读皆口
授。翁病侍汤药，吁天愿以身代。既没，经纪丧葬，无钜
细一准于礼。晋既长，文名日盛，受知学使者食饩贡
入成均。及捧檄，色喜。母曰：“汝欲效《毛义》故事耶？与子
偕隐足矣。”守节三十九年卒。